En servetsch dals uffants, giuvenils e da las famiglias
Dapi 90 onns datti la Pro Juventute 

(anr/gc) 1912, pia avant 90 onns, è la Pro Juventute (PJ) vegnida fundada cun l’intent da promover ils uffants, giuvenils e las famiglias. Oriundamain èsi ì primarmain per cumbatter la tuberculosa tar ils uffants. Ma gia ils onns suandants ha la PJ extendì ses radius d’acziun cun meglierar la puricultura. Era per sviluppar ina politica effizienta durant il temp liber da la giuventetgna ha la PJ lavurà fitg. 
Sco ina activitad main gloriusa è sa mussada pli tard il provediment intervegnent u la resocialisaziun d’uffants da zagrenders che ha durà da 1926– 1973. Questa politica ed acziun è vegnida crititgada zunt fitg posteriuramain, avend ins savens stgarpà durant quels onns ils uffants da vagants ord lur famiglias e mess els en instituziuns u famiglias burgaisas. 

OSL ed autras bunas acziuns 
1931 ha la PJ instituì l’Ovra svizra da lectura (OSL) per la giuventetgna. Questa ha edì numerus carnets da lectura per la giuventetgna, en tuts linguatgs naziunals, uschia era els idioms rumantschs e per tuts stgalims da scola. A l’exposiziun naziunala 1939 a Turitg, la Landi, è la PJ sa preschentada cun ina cha-sa per la giuventetgna cun lavuratoris exemplarics per il temp liber. 
Be in onn pli tard ha la PJ introducì il servetsch champester per giuvenils, oravant tut sco sustegn per ils purs da muntogna, ed il servetsch da praticantas sco agid social. L’onn 1958 ha la PJ realisà a l’exposiziun per lavurs da dunnas il model per in center da cuminanza sco ella aveva gia avert in onn pli baud a Turitg. Era ha la PJ promovì il gieu per uffants e plazs da far termagls e sustegnì las stentas per ina igiena da dents effizienta. 

Era scolà ils geniturs 
La PJ ha era intermedià engaschis socials ed inizià 1968 l’instituziun da la cumissiun federala per dumondas da giuventetgna. Dapi ils onns 60 è la PJ s’engaschada fitg per la scolaziun dals geniturs. Ella ha edì las «Brevs als geniturs» per cussegliar quels. 1971 ha ella schizunt fundà in’atgna chasa editura. Era cun ils scolasts è ella sa gidada sin il champ da la scolaziun speziala pertutgant la sanadad. Dapi ils onns 80 sa concentrescha la PJ sin la prevenziun a la toxicomania ed ha sviluppà persuenter tant programs d’acziun sco in film. 

Activitads actualas 
Oz s’occupescha la PJ spezialmain cun cussegliar geniturs, la tgira d’uffants, la promoziun dal gieu, la lavur cun e da giuvenils e per sustegnair la cuminanza sco era cun l’agid al singul u a famiglias. 
La basa da tut questa gronda activitad furman ils ca. 6000 collavuraturAs voluntariAs, activs en ils 191 cirquits da la fundaziun. Els procuran ch’ils projects e las acziuns dals ca. 100 collavuraturAs en incarica cumplaina vegnian realisads sin basa regiunala e locala. 

Marcas spezialas per quest onn 
Per ses 90. anniversari vegn la PJ ad edir quest onn ina seria da marcas postalas spezialas – cun diversas sorts da rosas – tenor propostas dad Anne Marie Trechslin, Berna. Data d’ediziun: Ils 19 da november.